ເກົາຫຼີເໜືອ ຈະດຳເນີນຄະດີ ນັກທ່ອງທ່ຽວ ອາເມຣິກັນ ເຊື້ອສາຍເກົາຫຼີ
ອົງການ​ຂ່າວ​ເກົາຫຼີ​ເໜືອ​ກ່າວ​ວ່າ ນັກທອງທ່ຽວອາເມຣິກັນ ເຊື້ອສາຍເກົາຫຼີ ສາລະພາບ​ວ່າ ​​ໄດ້​ກໍ່​ອາດຊະຍາ​ກຳ​ທີ່​ແນ​ໃສ່ ​ເພື່ອຈະ​ໂຄນ​ລົ້ມ​ລັດຖະບານ.
ເກົາຫລີເໜືອກ່າວວ່າ ນັກທ່ອງທ່ຽວອາເມຣິກັນເຊື້ອສາຍເກົາຫຼີ ຄົນນຶ່ງ ທີ່ຖືກຂັງຄຸກ ຕັ້ງແຕ່ທ້າຍປີກາຍນີ້ ຈະປະເຊີນໜ້າ ກັບ ການດຳເນີນຄະດີໃນຖານກໍ່ອາດຊະຍາກໍາຕໍ່ຕ້ານເກົາຫຼີເໜືອ ອົງການຂ່າວສູນກາງຂອງທາງການເກົາຫລີເໜືອ ຫຼື KCNA ກ່າວໃນວັນເສົາມື້ນີ້ວ່າ ທ່ານ Kenneth Bae ອາຍຸ 44 ປີ ໄດ້ ຖືກຈັບ ໃນເດືອນພະຈິກແລ້ວນີ້ ທີ່ເມືອງ Rason ອົງການຂ່າວເກົາຫຼີເໜືອກ່າວວ່າ ທ່ານ Bae ສາລະພາບວ່າ ໄດ້ກໍ່ອາດຊະຍາກຳທີ່ແນໃສ່ເພື່ອຈະໂຄນລົ້ມລັດຖະບານ ລາຍງານນີ້ບໍ່ໄດ້ໃຫ້ລາຍລະອຽດກ່ຽວກັບຄວາມຜິດຂອງທ່ານ Bae ທີ່ຖືກກ່າວຫາວ່າໄດ້ກະທໍານັ້ນ ແຕ່ກໍເວົ້າວ່າ ການສາລະພາບຂອງທ່ານ ໄດ້ຮັບການຢືນຢັນໂດຍຫລັກຖານ ອົງການຂ່າວ KCNA ບໍ່ໄດ້ບອກເຖິງວັນເວລາໃນການດຳເນີນຄະດີ ແຕ່ກໍກ່າວວ່າ ຈະມີຂຶ້ນ “ໃນບໍ່ຊ້ານີ້ ” ການປະກາດຂອງເກົາຫລີເໜືອ ມີຂື້ນໃນເວລາທີ່ຄວາມເຄັ່ງຕຶງພວມເພີ້ມທະວີຂຶ້ນຢູ່ໃນແຫຼມເກົາຫລີ ເກົາຫລີເໜືອ ໄດ້ຂົ່ມຂູ່ທີ່ຈະໃຊ້ອາວຸດນິວເຄລຍ ໂຈມຕີເກົາຫລີໃຕ້ແລະສະຫະລັດເພື່ອເປັນການຕອບໂຕ້ ຕໍ່ການຮັດແໜ້ນການລົງໂທດຕໍ່ເກົາຫຼີເໜືອ ຫຼັງຈາກທີ່ເກົາຫຼີເໜືອໄດ້ທົດລອງອາວຸດນິວເຄລຍ ໃນເດືອນກຸມພາທີ່ຜ່ານມາ